b"\n_START_ARTICLE_\nAerosmith\n_START_SECTION_\nZgodovina\n_START_PARAGRAPH_\nJoe Perry in Tom Hamilton sta se septembra 1970 preselila v Boston in tam spoznala Joeya Kramerja in njegovega prijatelja Stevena Tallarica (kmalu Tylerja). Pri\xc5\xa1el je \xc5\xa1e Ray Tabano in oktobra 1970 so ustanovili bend z imenom Aerosmith. \xc5\xbde leta 1971 pa je Tabana zamenjal Brad Whitford. V tej postavi igrajo \xc5\xa1e danes.\n_START_SECTION_\nSedemdeseta\n_START_PARAGRAPH_\nPrvotna postava je torej bila: Steven Tyler (vodilni vokal), Joe Perry (kitara, vokal), Tom Hamilton (bas kitara), Joey Kramer (bobni), and Ray Tabano (ritmi\xc4\x8dna kitara). Tyler, ki je bil sicer bobnar in vokalist, je zavrnil igranje bobnov in se je \xc5\xbeelel posvetiti samo vokalom. Zato se jim na bobnih pridru\xc5\xbei Kramer, ki za igranje v bendu zapusti \xc5\xa1olo. Brad Whitford, \xc5\xa1olan in zelo sposoben kitarist se pridru\xc5\xbei bendu leta 1971. Imeli so nekaj lokalnih koncertov in so navdu\xc5\xa1ili. Tako se leta 1972 pogodijo z zalo\xc5\xbebo Columbia Records in istega leta izdajo album Aerosmith, na katerem je tudi hit \xc2\xbbDream on.\xc2\xab\xc2\xa0Po turneji so izdali drug album Get Your Wings (1974)._NEWLINE_S tretjim studijskim albumom Toys in the Attic so postali svetovno znani. Zvoki heavy metala, glam rocka in punka so plo\xc5\xa1\xc4\x8do naredili zelo uspe\xc5\xa1no. Na plo\xc5\xa1\xc4\x8di so med drugimi tudi single Sweet Emotion, ponovno zaigran \xc2\xbbDream on\xc2\xab\xc2\xa0in novi komad \xc2\xbbWalk This Way\xc2\xab. Naslednji album, Rocks, do\xc5\xbeivi platinasto naklado, na njem se znajdeta tudi hita \xc2\xbbBack in the Saddle\xc2\xab\xc2\xa0in \xc2\xbbLast Child\xc2\xab. _NEWLINE_Naslednji album, Draw the Line, ne do\xc5\xbeivi takega uspeha. Nekateri so jih za\xc4\x8deli kritizirati. Popularnost jim je za\xc4\x8dela padati, droge so postale njihov vsakdan, Joe Perry zapusti skupino med snemanjem \xc5\xa1estega studijskega albuma Night in the Ruts (1979). Sprva je bil zamenjan z bendovim dolgoletnim prijateljem in piscem besedil Richiejem Supo, nato pa s kitaristom Jimmyem Crespotom. Zaradi zasvojenosti z drogo sta v tem \xc4\x8dasu Tyler in Perry postala znana kot \xc2\xbbThe Toxic Twins\xc2\xab.\n_START_SECTION_\nOsemdeseta\n_START_PARAGRAPH_\nZ leta 1980 izdanim albumom Greatest hits Aerosmithi do\xc5\xbeivijo \xc5\xa1e en zelo dobro prodajan album. \xc5\xbde naslednje leto pa z odhodom Brada Whitforda do\xc5\xbeivijo velik \xc5\xa1ok. Pridru\xc5\xbei se jim Rick Dufay in z njim posnamejo sedmi studijski album Rock in a Hard Place, ki pa je bil manj\xc5\xa1a polomija. Med enim izmed nastopov, ki je sledil abumu, se je Tyler na odru zgrudil v nezavest, a na sre\xc4\x8do brez resnej\xc5\xa1ih posledic._NEWLINE_Na Valentinovo 1984 sta Perry in Whitford videla Aerosmithe igrati. Odlo\xc4\x8dila sta se zopet pridru\xc5\xbeiti bendu, kar sta udejanila aprila istega leta. Od\xc5\xa1li so na turo \xc2\xbbBack in the Saddle\xc2\xab\xc2\xa0in posneli koncertni album Classics Live II. Cilj ture je bil nazaj pridobiti stare privr\xc5\xbeence. \xc5\xa0e vedno pa so se spopadali s starimi problemi, zamenjali so zalo\xc5\xbebo, za sodelovanje so se pogodili z Geffen Records. _NEWLINE_Leta 1985 izdajo prvi album po vrnitvi starih dveh \xc4\x8dlanov, Done with Mirrors. Album je bil prodajno soliden, kljub temu da na njem ne najdemo nobenega ve\xc4\x8djega hita. Po snemanju albuma sta se Tyler in Perry odpravila na zdravljenje odvisnosti od drog. Skupaj z Run D.M.C so predelali tudi skladbo \xc2\xbbWalk this way\xc2\xab. Predelava je zvenela bolj hip-hopovsko, kar so mnogi kritizirali, a tudi to je bil del njihove vrnitve. Leta 1987 izdajo naslednji album, Permanent Vacation, na katerem so tudi hiti \xc2\xbbDude (Looks Like a Lady),\xc2\xab\xc2\xa0\xc2\xbbRag Doll,\xc2\xab\xc2\xa0and \xc2\xbbAngel\xc2\xab. Album je dosegel zelo dobre \xc5\xa1tevilke - bil je njihov do tedaj najbolj prodajan album desetletja. Od\xc5\xa1li so na turnejo z Guns 'n' Roses, tik preden je Gunse zajela svetovna slava. Njihov naslednji album, Pump (1989), je bil sprejet \xc5\xa1e bolje. Prodali so kar 8 milijonov plo\xc5\xa1\xc4\x8d. Za najve\xc4\x8dji hit tega albuma, komad Janie's Got a Gun so prejeli (prvo) nagrado Grammy.\n_START_SECTION_\nDevetdeseta\n_START_PARAGRAPH_\nKljub neverjetnemu uspehu konec osemdesetih in v za\xc4\x8detku devetdesetih so album Pump z naslednjim izdelkom Get a Grip (1993) \xc5\xa1e presegli. Prvi hit iz tega albuma je bil komad \xc2\xbbLivin' on the Edge\xc2\xab. Mnogi so ta album kritizirali, \xc4\x8de\xc5\xa1 da vsebuje preve\xc4\x8d balad, a ravno balade so do\xc5\xbeivele velik uspeh. Troj\xc4\x8dek balad, ki so do\xc5\xbeivele velik uspeh, je \xc2\xbbCryin\xc2\xab, \xc2\xbbCrazy\xc2\xab\xc2\xa0in \xc2\xbbAmazing\xc2\xab. V videospotu za komad \xc2\xbbCrazy\xc2\xab\xc2\xa0sta nastopili Alicia Silverstone in Stevenova h\xc4\x8di Liv Tyler. Z albumom Get a Grip Aerosmithi spremenijo dotedanji zvok in postanejo poslu\xc5\xa1ljivi \xc5\xa1ir\xc5\xa1i mno\xc5\xbeici. Albumu je sledila 18 mese\xc4\x8dna svetovna turneja, na kateri so med drugim nastopili na festivalu Woodstock '94 in odprli tudi svoj klub The Mama Kin, v Bostonu leta 1994. Do danes so prodali kar 12 milijonov primerkov albuma \xc2\xbbGet a Grip\xc2\xab._NEWLINE_Istega leta je izdan tudi album Big Ones, na katerem najdemo vse njihove ve\xc4\x8dje hite iz albumov Permanent Vacation, Pump in Get a Grip, dodane pa so \xc5\xa1e tri nove pesmi, to so \xc2\xbbDuces are Wild\xc2\xab, \xc2\xbbBlind Man\xc2\xab, in \xc2\xbbWalk on Water\xc2\xab._NEWLINE_Pred za\xc4\x8detkom snemanjem naslednjega albuma so se odlo\xc4\x8dili za kraj\xc5\xa1i premor. Nato izdajo Nine Lives. V tem \xc4\x8dasu so imeli veliko te\xc5\xbeav, med drugim so odpustili svojega dolgoletnega mened\xc5\xbeerja Tima Collinsa, ki jih je v osemdesetih re\xc5\xa1il propada. Zamenjali so tudi svojega dotedanjega producenta Glena Ballarda. Nadomestil ga je Kevin Shirley. Novi album se je dobro prodajal, a nato hitro izginil z lestvic. Na njem najdemo single \xc2\xbbHole in My Soul\xc2\xab, \xc2\xbbPink\xc2\xab\xc2\xa0in Fallin' in Love (is Hard on the Knees)\xc2\xab. Vnovi\xc4\x8d je sledila dolga turneja, na kateri pa so imeli nemalo te\xc5\xbeav. Tyler si je na enem izmed koncertov po\xc5\xa1kodoval nogo, Kramer pa je imel hude opekline, saj mu je na bencinski \xc4\x8drpalki razneslo avto. Leta 1998 izdajo album A Little South of Sanity, ki je \xc5\xbee kmalu po izdaji do\xc5\xbeivel platinasto naklado. Posneli so ga na Get a Grip in Nine Lives turnejah.\n_START_SECTION_\n2000-\n_START_PARAGRAPH_\nTo desetljetje so za\xc4\x8deli z nastopom med pol\xc4\x8dasom enega najbolj gledanih \xc5\xa1portnih dogodkov, Super Bowlu, januarja 2001. Marca istega leta so izdali \xc5\xbee svoj trinajsti studijski album Just Push Play. Tudi ta album je bil uspe\xc5\xa1en in je do\xc5\xbeivel platinasto naklado. Kmalu po izdaji albuma so bili dodani v Rock and Roll halo slavnih, kjer so svoje mesto na\xc5\xa1li najbolj vplivni rock bendi vseh \xc4\x8dasov. Kasneje tega leta so sodelaovali tudi na koncertu United We Stand, ki je bil odigran v spomin na \xc5\xbertve teroristi\xc4\x8dnih napadov 11. septembra 2001._NEWLINE_Leta 2002 so izdali kompilacijo dveh albumov O, Yeah! The Ultimate Aerosmith Hits in single \xc2\xbbGirls of Summer\xc2\xab. Od\xc5\xa1li so na Girls of Summer turnejo, katero sta odprla Kid Rock in Run-DMC._NEWLINE_Leta 2004 so izdali dolgo pri\xc4\x8dakovan blues album Honkin' on Bobo. Album je bil vrnitev k bendovim koreninam. Decembra je albumu sledil DVD You Gotta Move, na katerem najdemo koncertne posnetke Honkin' o Bobo turneje. _NEWLINE_Joe Perry leta 2005 izda solo album, za pesem Mercy je bil nominiran za Grammya v kategoriji \xc2\xbbBest Rock Instrumental Performance\xc2\xab, a nagrade ni prejel. _NEWLINE_Januarja 2006 so se odpravili na dolgo turnejo, kljub uradnemu sporo\xc4\x8dilu za javnost da je \xc4\x8dlan benda bolan. 22. marca so turnejo prekinili, saj Tyler svojih te\xc5\xbeav z grlom ni mogel ve\xc4\x8d skrivati. Po Hamiltonovih besedah naj bi bil danes njegov glas \xc5\xbee bolj\xc5\xa1i. Za pomlad 2007 Aerosmithi napovedujejo nov album."